Šaukėnai (Tauragė)

Šaukėnai – kaimas Tauragės rajono savivaldybėje, 3 km į vakarus nuo Mažonų, į pietvakarius nuo Sungailiškių karjero, kairiajame Jūros krante. Kaime stovi stogastulpis su šv. Florijono skulptūra. Kairiajame Jūros krante yra Šaukėnų atodanga, kurioje vyrauja smėlis ir molis. Per Jūros upę iš Šaukėnų į Matiškius veda sena brasta, prie kurios yra Matiškių piliakalnis. Kiek aukščiau upe seniau buvo pakabinamas lieptas. Kaime yra senos neveikiančios kapinaitės veikusios iki XX a. vidurio.

 Istorija 

Tai viena seniausių rajono gyvenviečių, įsikūrusių Jūros upės slėnyje, jos kilpoje. Rašytiniuose šaltiniuose Šaukėnai minimi nuo 1571 metų, tada kaime buvo 10 sodybų, priklausė 14 valakų žemės. 1653 m. kaimas priklausė Tauragės valsčiui, Šemetos vaitijai, Šaukėnams priklausė 10 valakų žemės. 1840 metais į kaimą iš Visbutų atkeltos kelios valstiečių šeimos. XIX a. pab. pateko į Raseinių apskrities Tauragės valsčių ir parapiją. 1938 metais prijungtas Lendrynų kaimas.

 Šaukėnų kapinynas 

Kad Šaukėnuose gyvenama nuo senų laikų įrodo čia esantis kapinynas. Jis datuojamas III–IV a., aptiktas 1977 metais eksploatuojant Selmoniškių – Šaukėnų karjerą (dabar – Sungailiškių karjerą). 1981 m. kapinyną pradėjo tirti Vilniaus universiteto Istorijos fakulteto archeologas – J. Stankus, 1982-83 m. tyrinėjimus tęsė Vilniaus pedagoginio universiteto dėstytojas E. Jovaiša. Ištirtas 855 m² plotas, tirti 56 nedeginti vyrų ir moterų kapai. Mirusieji palaidoti su III–IV a. įkapėmis – įmoviniais kirviais, ietigaliais, peiliais, gausiais papuošalais. Radiniai saugomi Vilniuje, Istorijos ir etnografijos muziejuje, kiti atsitiktiniai radiniai – Kaune, Karo muziejuje.

 Gyventojai 

 Šaltiniai 

Kategorija:Tauragės rajono savivaldybės gyvenvietės